डिहाइड्रेशन से होंठ फट गए थे; -16 डिग्री में शूटिंग करना नहीं था आसान
The Kerala Story Shooting Temperature - द केरला स्टोरी से सुर्खियां बटोर रहीं एक्ट्रेस अदा शर्मा ने अपने सोशल मीडिया पर कुछ तस्वीरे शेयर की हैं। इन तस्वीरों में अदा के चेहरे और बॉडी पार्ट्स पर चोट के निशान दिखाई दे रहे हैं
द केरला स्टोरी से सुर्खियां बटोर रहीं एक्ट्रेस अदा शर्मा ने अपने सोशल मीडिया पर कुछ तस्वीरे शेयर की हैं। इन तस्वीरों में अदा के चेहरे और बॉडी पार्ट्स पर चोट के निशान दिखाई दे रहे हैं। अदा ने इन तस्वीरों के साथ लिखा है कि कैसे इतने खराब मौसम में उन्होंने अपनी शूटिंग पूरी की।
अदा के मुताबिक, फिल्म की शूटिंग माइनस 16 डिग्री में की गई थी। उनके होंठ सूख कर फट गए थे। इसका कारण ये था कि उन्होंने 40 घंटे तक पानी ही नहीं पिया था। हालांकि अदा अब अपनी इस मेहनत को सार्थक मान रही हैं।
जमीन पर गिरने के लिए नहीं किया गद्दे का इस्तेमाल
अदा ने सोशल मीडिया पर लिखा- माइनस 16 डिग्री में 40 घंटे तक डिहाइड्रेट रहने का परिणाम मेरे ऐसे फटे-फटे होंठ हैं। जमीन पर गिरने के लिए गद्दे रखे हुए थे, लेकिन मैंने उसका यूज नहीं किया। इसकी वजह से घुटने और कोहनी छिल गई। आखिरी तस्वीर में आप देख सकते हैं कि मैंने मुट्ठी भर नारियल का तेल अपने बालों में लगाया हुआ है। इसके अलावा सेफ्टी पिन और टाइट चोटी बनाई हुई है।
अदा का कहना है कि फिल्म के एक सीन में जब ISIS के लोग उनका पीछा करते हैं और वे थक कर जमीन पर गिर जाती हैं। उस सीन के लिए उन्होंने किसी गद्दे का इस्तेमाल नहीं किया था। सीन बिल्कुल असली लगे इसके लिए वे जमीन पर ही गिर गईं।
प्रेग्नेंसी में रेप जैसे सीन बहुत मुश्किल से शूट हुए
अदा ने फिल्म में काफी बोल्ड किरदार निभाया है। फिल्म में उनके निभाए किरदार के साथ बर्बरता दिखाई गई है। उनके किरदार के साथ रेप और मारपीट जैसी घटना दिखाई गई है।
अदा ने दैनिक भास्कर के साथ बात करते हुए कहा था कि फिल्म में कुछ सीक्वेंस ऐसे थे, जिन्हें शूट करने में काफी कठिनाई आई थी। अदा के मुताबिक, फिल्म में बहुत डरावने सीन भी हैं। एक जगह प्रेग्नेंसी में ही रेप सीन दिखाया गया है, ऐसी चीजें बड़ी मुश्किल से शूट हुईं।
चेहरा डरावना लगे इसके लिए घंटों मेकअप करती थीं अदा
अदा ने कहा कि चेहरा डरावना लगे इसके लिए उन्हें घंटों मेकअप करने पड़ते थे। उन्होंने कहा-शालिनी के किरदार के लिए 15 मिनट में कुर्ता और जींस पहनकर तैयार हो जाती थीं।
चूंकि फिल्म के बैकग्राउंड में अफगानिस्तान का सीन दिखाना था। वहां गर्मी स्किन को जला देती है। ऐसे में उस डरावने चेहरे के लिए एक से डेढ़ घंटा मेकअप में लगता था। इतना ही समय मेकअप हटाने के लिए भी लगता था।
मामूली बजट में बनी फिल्म की कमाई 225 करोड़ के पार
द केरला स्टोरी को रिलीज हुए अब एक महीने होने को है, लेकिन फिल्म अभी भी अच्छी कमाई कर रही है। आज के वक्त में जहां फिल्में दो या तीन हफ्ते में उतर जाती हैं वहीं द केरला स्टोरी का शानदार रन जारी है।
जिस तरह का रिस्पॉन्स द कश्मीर फाइल्स को मिला था, ठीक वैसा ही द केरला स्टोरी को मिला है। मामूली बजट और साधारण स्टारकास्ट वाली इस फिल्म के चौंकाने वाले आंकडे हैं। फिल्म ने अब तक 231.66 करोड़ रुपए की कमाई कर ली है।
शाहरुख खान की पठान के बाद ये 2023 की दूसरी फिल्म है जिसने 200 करोड़ से ज्यादा का कलेक्शन किया है।